Isabella den katolskes orden

Isabella den katolskes orden (spansk: Orden de Isabel la Católica) er en spansk orden. Den ble innstiftet 24. mars 1815 av kong Ferdinand VII. Ordenen er oppkalt etter dronning Isabella I av Castilla. Isabella den katolskes orden er en sivil fortjenstorden. Den kan tildeles både spanske og utenlandske statsborgere. Regjerende monark er ordenens stormester. Ordenskanselliet for Isabella den katolskes orden befinner seg i Spanias utenriksdepartement og utenriksministeren er ordenskansler.


== Bakgrunn og utvikling ==
Opprinnelig hadde ordenen navnet Real y Americana Orden de Isabel la Católica. Den ble etablert for å kunne gi belønning for innsats ytt for å bevare Spanias imperium i Amerika, land som på innstiftelsestidspunktet var i opprør mot Spanias herredømme. Tilknytningen til Amerika gjenspeiles også i ordenens navn. Dronning Isabella I av Castilla, som sammen med kong Ferdinand II utgjorde de to katolske majesteter, støttet ekspedisjonen Christofer Columbus la ut på i 1492. I 1847 ble ordenen reorganisert og fikk sitt nåværende navn. Den republikanske regjeringen avskaffet ordenen i 1873, men den ble gjenopprettet i 1875. Da den republikanske regjeringen i 1931 avskaffet de fleste ordener, lot den Isabella den katolskes orden fortsette å eksistere som republikkens fornemste utmerkelse. Under borgerkrigen hevdet begge sider sin rett til ordenen. Den seirende nasjonalistiske siden reorganiserte ordenen og fortsatte tildelingen av den. Isabella den katolskes orden ble i 1996 reorganisert. Ordenens statutter ble sist revidert i 1998.


== Inndeling ==
Opprinnelig hadde Isabella den katolskes orden tre grader. Dette er senere utvidet:

Storkorskjede (Collar)
Storkors (Gran Cruz)
Kommandør av nummer (Encomienda de Número)
Kommandør (Encomienda)
Offiserskors (Cruz de Oficial)
Kors (Cruz)Ordenen har i tillegg tilknyttet et sølvkors (Cruz de Plata), og en medalje i to valører, sølv og bronse.


== Insignier ==

Ordenstegnet for Isabella den katolskes orden består av et rødemaljert malteserkors med stråler i korsvinklene. Midtmedaljongen bærer to søyler, som også finnes i Spanias riksvåpen, og to glober som representerer verdensdelene. Søylene er forent av et bånd, mens de to globene bærer en krone med stråler. Båndet rundt midtmedaljongen bærer innskriften «A LA LEALTAD ACRISOLADA», «for fullkommen lojalitet». Baksiden bærer de katolske majestetene Ferdinand og Isabellas monogram sammen med innskriften «POR ISABEL LA CATÓLICA». Korset er opphengt i båndet i et ledd bestående av en laurbærkrans.
Ordenskjedets midtledd består av de katolske majestetenes kronede våpenskjold holdt av ørnen for Evangelisten Johannes. Kjedets øvrige ledd består av Ferdinand og Isabellas monogram, initialene kombinert med et åk og en bunt piler, vekselvis med motivet fra ordenstegnets midtmedaljong.
Ordensbåndet er gult med smale hvite striper. 
Til institusjonelle enheter tildeles kravat eller plakett.


== Tildeling ==

Siden 1998 tildeles Isabella den katolskes orden på bakgrunn av sivile fortjenester til fordel for den spanske nasjon eller for innsats for fremme av vennskapelige forbindelser og vennskap mellom Spania og det internasjonale samfunn. Ordenen kan tildeles spanske eller utenlandske borgere. Isabella den katolskes orden benyttes også som diplomatisk orden. Ordenen kan også tildeles institusjonelle enheter eller organisasjoner. Det er ikke lenger begrensninger på antallet utnevnelser. Kvinner har hatt tilgang til ordenen side 1927.
For spanske borgere innebærer utnevnelse til ordenen innebærer personlig adelskap. Medlemmer av Isabella den katolskes orden skal tiltales med formen eksellense.
Medlemmer av regjeringen, presidentskapet i nasjonalforsamlingen og i konstitusjonsdomstolen, hoffsjefen og presidentene i de autonome regionenes regjeringer har, ambassadører, sammen med innehavere av visse andre ledende embeter, rett til å nominere.


== Norske innehavere ==
En rekke nordmen er utnevnt til Isabella den katolskes orden. Dronning Sonja er innehaver av ordenens storkors, det samme er kronprinsesse Mette-Marit og Prinsesse Astrid. Norges tidligere ambassadører, Jan Edmund Nyheim og Helge Vindenes, er også tildelt ordenens storkors. Andre norske innehavere er Christian Langaard, Svenn Stray, Fritz Wedel Jarlsberg og Jakob Schøning.


== Kilder ==
(en) Alfonso de Ceballos-Escalera y Gila og Fernando García-Mercadal y García-Loygorri: Las Ordenes y Condecoraciones Civiles del Reino de España, andre reviderte utgave, Madrid: Boletín Oficial del Estado, 2003, s. 131–139
(en) Alfonso de Ceballos-Escalera y Gila: «Royal American Order of Isabella the Catholic» i Guy Stair Sainty og Rafal Heydel-Mankoo: World Orders of Knighthood and Merit, første bind, Buckingham: Burke's Peerage, 2006, s. 483–489.
(da) Poul Ohm Hieronymussen og Jørgen Lundø: Europæiske ordner i farver, København: Politikens forlag, 1966.


== Eksterne lenker ==
Condecoraciones: Las órdenes dependientes del Ministerio, Spanias utenriksdepartement.
Normas básicas sobre Protocolo y Condecoraciones, Spanias utenriksdepartement, s. 35–57.